Efter en noget blæsende og til tider våd uge, skifter vejret nu for alvor karakter. Vi kigger således ind i en uge, der byder på stabilt og overvejende tørt vejr med kun ganske få millimeter nedbør på programmet. I perioder er der gode muligheder for solskin, men i løbet af ugen bliver der også sendt en del skyer ned til Danmark. Temperaturerne finder ligeledes et stabilt niveau med fem til syv grader i dagstimerne og let frost om natten. Gode solchancer først på ugen Årsagen til det markante vejrskifte er et kraftigt højtryk, der bygges op over Centraleuropa. Det er med til at stabilisere vejret over Danmark med tørvejr og rolige vindforhold. I perioder bliver der også plads til solen. Bedst chance for solskin er der mandag og tirsdag. Især mandag ser rigtig pæn ud, hvor der bliver god mulighed for at komme ud og mærke solens efterhånden varme stråler. Tirsdag begynder også med solskin flere steder, men i løbet af dagen bevæger et område med skyer sig ned over landet. Begge dage kommer temperaturen op på fem til seks grader, mens nattemperaturen kan komme ned på omkring tre graders frost. Fronter truer med overskyet vejr Midt på ugen begynder fronter at nærme sig Danmark. Fronterne kommer dog som udgangspunkt uden de helt store nedbørsmængder. Til gengæld kommer de med mange skyer. Fra onsdag bliver vejret dermed mere overskyet med kun lidt eller slet ingen solskin. Torsdagsvejret ligner til forveksling onsdagens vejr med en del skyer på himlen. Der er en lille risiko for lidt smådryp over de vestlige egne, men langt de fleste vil opleve tørvejr. Temperaturerne ligger fortsat på fem til seks grader, når det bliver varmest, mens nattemperaturen kommer til at ligge lige omkring frysepunktet. I næste weekend er der fortsat udsigt til stort set tørvejr og mange skyer. Samtidig ser det endda ud til, at en portion mild luft for årstiden kan blæse ned til Danmark og sende temperaturen op i underkanten af ti grader. Få millimeter nedbør Der kan i forbindelse med de mange skyer i løbet af ugen komme lidt regn hist og pist. Men nedbørsmængderne bliver i den absolutte småtingsafdeling. Nedenstående prognose spår, at der i løbet af hele næste uge kan komme en til tre millimeter nedbør. Nogle steder kommer der måske slet ingenting. Dermed kan man med ro i sindet lade regntøjet blive derhjemme.

Referat:
Den kommende uge bliver med stort set tørt vejr.